
Milyen lábakon állunk (járunk)?

A kutatás alapproblémája

Az emberi szervezet rendkívül változatos struktúrákat foglal magába, ami a különböző anatómiai variációknak is köszönhető. Így van ez a lábcsontoknál is, melyek jelenléte gyakran kóros folyamatokat, traumás sérüléseket imitálhatnak.
Előfordulhatnak téves diagnózisok, illetve indokolatlan kezelésekre is sor kerülhet. Nem ismert, hogy jelenlétük vajon növeli-e bizonyos sérülések előfordulásának esélyét, illetve az élet későbbi szakaszaiban okozhatnak-e betegségeket.
Célkitűzések és kérdésfeltevések

Célom felmérni, hogy a különböző anatómiai variációk milyen gyakorisággal fordulnak elő különböző korú gyermekeknél, bizonyos típusok megjelennek-e közösen, jelenlétük „sérülékenyebbé” teszi-e a lábat a traumákkal szemben. Továbbá fontosnak tartottam kideríteni, hogy hány esetben fordul elő téves diagnózis, amikor egy normál variációt kórosnak értékelnek.
Anyag és módszer

Kutatásomat a Borsod A.Z. megyei Kórház Gyermekradiológiai osztályán folytattam. 2013. évben áttekintettem a különböző okok miatt boka-láb röntgen vizsgálatra kerülő 18 év alatti gyermekek röntgen felvételeit, illetve leleteit. A mintában szereplő 938 főből kiválasztottam 241-et (134 fiú és 107 lány), kiknek a leleteiben variáció, törés, fejlődési rendellenesség, illetve idegentest szerepelt
Eredmények
Életkoronkénti, illetve nemenkénti bontásban elemeztem a felvételeket a beküldő és a végső radiológiai diagnózis szerint. Vizsgáltam továbbá, hogy a különböző atlaszokban leírt csontmag és egyéb variációk milyen gyakorisággal fordultak elő, ezekről grafikai rajzokat készítettem és ezeket atlasz-szerűen, illetve statisztikai feldolgozások alapján táblázatokba foglalva összegeztem. A mintában szereplő személyek közül 163 fő töréssel, illetve 128 fő anatómiai variációval rendelkezett. Téves diagnózis az esetek 2%-ban történt, illetve 4%-ban a leletező fenntartotta mind variáció, mind törés lehetőségét.
Konklúzió
A radiográfusoknak, radiológus orvosoknak, továbbá a klinikai szakmák képviselőinek is ismerniük kell a láb (boka) csontjainak különböző variációit, hogy az indokolatlan kezelések elkerülhetővé váljanak.



